b'\n_START_ARTICLE_\nNikelj\n_START_SECTION_\nLastnosti\n_START_PARAGRAPH_\nNikelj je srebrnkasto bela lesketajo\xc4\x8da se kovina, ki spada v \xc5\xbeelezovo skupino, mo\xc5\xbeno jo je kovati. Na zraku in v vodi zelo po\xc4\x8dasi oksidira, tudi pri visokih temperaturah. Odporen je proti obi\xc4\x8dajnim organskim kislinam, ne pa proti vro\xc4\x8dim kislinam in plinom, ki vsebujejo \xc5\xbeveplo. Nekateri ljudje so alergi\xc4\x8dni na nikelj, zato dobijo ko\xc5\xbene izpu\xc5\xa1\xc4\x8daje na mestu stika. Je magneten in eden od \xc5\xa1tirih feromagnetnih elementov pri sobni temperaturi. Najpogostej\xc5\xa1e oksidacijsko stanje niklja je +2, \xc4\x8deprav najdemo tudi komplekse Ni v stanjih 0, +1 in +3.\n_START_SECTION_\nSpojine\n_START_PARAGRAPH_\nV mileritu se pojavlja skupaj z \xc5\xbeveplom, v nikelinu skupaj z arzenom, z obema skupaj pa v nikljevem galenitu. Najpomembnej\xc5\xa1e rude so lateriti, zlasti limonit (Fe, Ni)O(OH) in garnierit (Ni, Mg)\xe2\x82\x83Si\xe2\x82\x82O\xe2\x82\x85(OH)\xe2\x82\x84 in pentlandit (Ni, Fe)\xe2\x82\x89S\xe2\x82\x88. Pojavlja se tudi v nikelj \xc5\xbeelezovih meteoritih.\n_START_SECTION_\nUporaba\n_START_PARAGRAPH_\nUporablja se ga predvsem v zlitinah za izdelavo nikljevih jekel, nerjave\xc4\x8dih jekla, baterij in magnetov. V preteklosti so ga uporabljali za povr\xc5\xa1insko protikorozivno za\xc5\xa1\xc4\x8dito kovin kot sta \xc5\xbeelezo in medenina, pribli\xc5\xbeno 6% proizvodnje niklja se \xc5\xa1e vedno uporabi za ta namen. Ve\xc4\x8dina niklja pa se porabi za proizvodnjo nerjave\xc4\x8dega jekla in drugih zlitin (kovanci).\n_START_SECTION_\nProizvodnja\n_START_PARAGRAPH_\nJe 24. najpogostej\xc5\xa1i element v zemeljski skorji. V ve\xc4\x8djih koli\xc4\x8dinah nikelj kopljejo na Filipinih, v Indoneziji, Rusiji, Avstraliji, Kanadi, Novi Kaledoniji in Braziliji. Svetovna letna proizvodnja je leta 2012 dosegla 2,1 milijona ton._NEWLINE_Iz rude se izlo\xc4\x8di s pra\xc5\xbeenjem in redukcijo, pri \xc4\x8demer se dobi 75% nikelj, ki pogosto \xc5\xbee zado\xc5\xa1\xc4\x8da za nadaljnjo uporabo._NEWLINE_Nikljeve sulfidne rude pa se najprej obogati s flotacijo, nakar se ga stali, z dodatkom H\xe2\x82\x82S odstrani baker, po ekstrakciji kobalta ostane 99% nikelj.\n_START_SECTION_\nZgodovina\n_START_PARAGRAPH_\nNikelj naj bi uporabljali \xc5\xbee leta 3500 p.n.\xc5\xa1.. Prvi ga je izoliral leta 1751 Axel Fredrik Cronstedt, ime je dobil nem\xc5\xa1kem mitolo\xc5\xa1kem bitju - Nickel, ki so ga rudarji krivili za na videz bakrovo rudo, iz katere ni bilo mo\xc4\x8d dobiti bakra.'